Polisie vra sakelui om veiligheid voor die feestyd te verskerp | News24
Polisie vra sakelui om veiligheid voor die feestyd te verskerp
DIE Oos-Kaapse polisie waarsku sakelui om hul veiligheidsmaatreëls voor die komende feestyd te verskerp.
Die waarskuwing spruit uit ’n voorval in Uitenhage toe ’n groep rowers binne enkele ure uit mekaar twee vulstasies beroof het. Hulle het hulle in albei voorvalle as klante voorgedoen.
Kapt. Gerda Swart, polisiewoordvoerder, sê die eerste voorval was Sondag omstreeks 22:30 by ’n vulstasie in Durbanstraat.
Drie mans het die winkel by die vulstasie binnegestap en die kassier met ’n vuurwapen gedreig. Hulle het met kontant, sigarette en ’n selfoon van die toneel weggejaag.
’n Paar uur later – gister omstreeks 00:20 – het dieselfde motor by ’n vulstasie in Caledonstraat opgedaag.
Dieselfde drie gewapende rowers het na bewering die vulstasie se winkel binnegestap en kontant en ’n selfoon geroof.
Swart het gistermiddag gesê die rowers is nog op vrye voet maar alle moontlike leidrade word opgevolg.
Brig. Ronald Koll, waarnemende bevelvoerder van die Uitenhage-polisiegebied, raai sakelui aan om hul veiligheid en sekerheid nog voor die feestyd te verskerp deur gebruik te maak van valkluise en geen vaste roetine te volg wanneer geld in ’n bank gedeponeer word nie.
Sakelui word ook aangeraai om enige verdagtes onmiddellik by die plaaslike polisie aan te meld. “Ons sal gedurende dié tydperk waarin ons saam teen misdaad moet baklei ons sigbaarheid verskerp en bande met die gemeenskap versterk,” het Koll gesê.